شه‌فه‌ق نيوز/ هه‌رچه‌نى سياسه‌ت له‌ حاڵه‌ته‌يل جه‌نگ داوه‌زيه‌، وه‌لێ هيمان كووتايى وه‌پى ناتگه‌، يه‌يش نيشانه‌ى ئه‌وه‌سه‌ ك سياسه‌ت وجوود له‌گشت شوونيگ ديرێد و سياسيه‌يل له‌وه‌خت تارمايى جه‌نگ و له‌ رووشنتيى ئاشتييش هوير له‌ ده‌سڵات ئه‌كه‌ن.
جى داخه‌ له‌ ماوه‌ى 14 ساڵ گوزه‌يشت شماره‌ى چالاكوانه‌يل كيشه‌گه‌مان ك گيان له‌ده‌سدان فيشتر بوى له‌ شماره‌ى ئه‌وانه‌گ خوه‌يان به‌خش كردن ئه‌را رزه‌يل خه‌بات وه‌خاتر مافه‌يل بنه‌ڕه‌تى ئاده‌ميزاد فه‌يلى! وه‌لێ نه‌بايه‌د بڕيگ نه‌ياره‌يل راسكانى گشت ئه‌و ده‌سكه‌فته‌يله‌ ك وه‌ده‌س هاتنه‌و ئه‌وه‌گ وه‌ده‌س ئه‌ياد وه‌ "نه‌خێر" بخه‌نه‌ سه‌ندووق مه‌زه‌نه‌و ده‌نگداين! ئاشكرايشه‌ ك گشت چشتيگ وه‌گووره‌ى ريكخستن خواست نايه‌ێد، وه‌ل ئه‌وه‌يشا نه‌بايه‌د جيايى له‌ ناونى ئنسانيه‌ت كورده‌يل فه‌يلى و مه‌زڵوميه‌تيان بكريه‌ێد.
ئه‌وانه‌ لايه‌نه‌يليگ سياسيمانن ك به‌رنامه‌ نه‌يرن و چالاكوانه‌يل سياسى فه‌يلييش بوين ك هه‌ڵخه‌ڵه‌تيان و هه‌وه‌جه‌ وه‌ وه‌رده‌وامى خه‌ڵه‌تانن يه‌كترى نه‌يرن, زوورميان نازانن ك دويا كه‌فتنه‌ و گشت چشتيگيش ده‌ركه‌فت ك ئه‌وه‌گ ديرنه‌ى كارت 37 ساڵ له‌ مه‌ينه‌تيه‌و گيركردنه‌ له‌ ويستگه‌ى سراب و جيوازيان وه‌ره‌و مه‌نزڵ ناكا!
كى مه‌يل وه‌ سه‌ركه‌فتن نه‌يرێد له‌ كار و ژيانى؟ بايه‌سه‌ له‌بان ئه‌وانگ روى وه‌ڕوى وه‌رپرسيارێتى ئه‌خلاقى و نه‌ته‌وه‌يى بوونه‌و وه‌ئاشكرا بويشن ك به‌غدا وه‌ فه‌رمى غه‌درمان كرد و كوردستانيش دريغى كرد ده‌رهه‌قمان له‌ڕوى نه‌ته‌وه‌ييه‌و!
ئمڕوو گشتلايگ ئه‌تويه‌نن باس له‌ مافه‌يليان و داواكردنى بكه‌ن، وه‌لێ چوين و له‌ كوورا و تا چ راده‌يگ ئه‌و مافه‌يله‌ وه‌رئه‌گريم؟
ئاشكراسه‌ ك قه‌ورسانه‌يله‌ پڕن له‌ پاشايه‌يل بيده‌نگ! شاره‌يليش بانگ وه‌ مردگه‌يل ژڕن له‌وانه‌گ هتاف وه‌ كيشه‌يلمان كيشن، وه‌لێ بيلنه‌مان شه‌تاره‌ت راى نه‌كه‌يم وه‌ل ده‌مه‌ورى ئه‌وانه‌گ مافه‌يلمان نادوينن له‌ ژيان ئاسايى و مه‌رگ ئاسايى. هويچ ئاساره‌ى ئوميديگ له‌ژير ئاسمان ئى وڵاته‌ نه‌مه‌ندگه‌ قاپيه‌گه‌ى نه‌كوتيم. كيشه‌ى ئيمه‌ى فه‌يليه‌يل له‌ناوڕاس گشت ره‌نگه‌يل ته‌نيا كيشه‌گه‌ى ئيمه‌ وه‌ ره‌نگ و بوو سياسه‌ت ره‌نگ كريا نه‌ك فيشتر، مه‌يدان سياسييش بويه‌ قه‌ورسان ئه‌را حورمه‌ت و رێزگرتن و شوونيگ ئه‌را ده‌فنكردن گشت ئاره‌زووه‌يلمان و باوه‌تيگ ئه‌را جورعه‌ى ژانه‌يلمان.
گشت حكومه‌ته‌يل رووژيگ له‌ رووژان باوه‌ڕ وه‌ مافه‌يلمان نه‌ياشتنه‌ تا ئمڕوو حاشا له‌لى بكه‌ن! به‌ڵكوو ئيمه‌يم ك باس له‌لى ئه‌كه‌يم وه‌ل وه‌رپرسه‌يل له‌ وه‌خت خواردن چاييگ يا په‌رداخيگ قاوه‌ وه‌ بڕيگ له‌ قسه‌و واده‌يل هه‌ڵخه‌ڵه‌تانن له‌رزيه‌يمنه‌و جوور زه‌وى له‌وه‌خت كه‌فتنه‌وه‌ى زه‌ويه‌له‌رزه‌!
عه‌لى حسێن فه‌يلى
